U qalli: "O bniedem, kul dak kollu li ssib; kul dan il-ktieb, u mbagħad mur u kellem lil dar Iżrael." Jien ftaħt ħalqi, u hu temmagħni dak il-ktieb. U qalli: "O bniedem, ħa jibilgħu l-istonku tiegħek, u jimtela l-ġewwieni tiegħek b'dan il-ktieb li qiegħed nagħtik." Jien kiltu, u f'ħalqi ħassejtu ħelu għasel . Il-Profeta ordnat ikellem lill-poplu U qalli: "O bniedem, aqbad u mur għand dar Iżrael, u wasslilhom dan il-kliem tiegħi. M'iniex nibagħtek għand poplu li kliemu ma jinftihemx u lsienu tqil; imma qed nibagħtek għand dar Iżrael. Mhux għand ġnus kbar li kliemhom ma jinftihemx u lsienhom tqil, tant li ma tifhmux; kieku bgħattek għandhom, kienu jisimgħuk. Imma d-dar ta' Iżrael ma tridx tisma' minnek, għax ma tridx tisma' minni. Id-dar kollha ta' Iżrael huma rashom iebsa u qalbhom xierfa. Imma ara, jien nagħmlek wiċċek sfiq bħalhom, rasek iebsa daqs tagħhom, u nagħmillek fehemtek aktar iebsa mid-djamant, aktar iebsa miż-żnied. La tibżax minnhom u la titwerwirx quddiemhom għax mhumiex ħlief qabda xewwiexa." U qalli: "O bniedem, daħħal f'moħħok kulma ngħidlek, isimgħu sewwa, u mur għand ulied il-poplu tiegħek itturufnati, u kellimhom. Għidilhom: 'Dan jgħid il-Mulej', iridu jew ma jridux jisimgħu." Iż-żjara lill-itturufnati Imbagħad l-ispirtu ħadni minn hemm, u warajja smajt ħoss ta' theżżiża qawwija, filwaqt li l-glorja tal-Mulej intrefgħet minn postha. Dan il-ħoss kien tal-ġwienaħ tal-ħlejjaq ħajjin, iħabbtu wieħed mal-ieħor, u ż-żaqżiq tar-roti fl-istess ħin magħhom, ħoss ta' għagħa kbira. L-ispirtu refagħni u ħadni minn hemm. Tlaqt minn hemm bl-imrar f'qalbi, għax kont imqanqal sewwa f'ruħi. Id il-Mulej ħassejtha tqila fuqi. Wasalt Tel-abib fost l-itturufnati li kienu jgħammru hemm fuq ix-xatt tax-xmara Kebar, fejn kienu joqogħdu. U qgħadt hemm miblugħ f'nofshom għal sebat ijiem. Il-Profeta għassies fuq Iżrael Fi tmiem is-sebat ijiem waslitli l-kelma tal-Mulej u qaltli: "O bniedem, jiena qegħedtlek għassies fuq dar Iżrael: kull meta tisma' kelma minn fommi, inti għandek twiddibhom f'ismi. Meta jiena ngħid lil xi bniedem ħażin: 'Int tmut żgur', jekk inti ma twiddibx il-ħażin u ma tgħidlux biex jerġa' lura minn triqtu l-ħażina ħalli huwa jgħix, il-ħażin imut minħabba l-ħażen tiegħu, imma jiena minn idejk infittex demmu. Imma jekk inti twiddeb lill-ħażin, u dan ma jerġax lura mid-dnub tiegħu u minn triqtu l-ħażina, huwa jmut minħabba ħżunitu, imma int tkun salvajt ħajtek. "Jekk il-ġust iwarrab minn qdusitu u jagħmel il-ħażen, u jiena nfixklu, huwa jmut; billi inti ma tkunx widdibtu, huwa jmut minħabba l-ħtija tiegħu, u jien ma niftakarlux l-għemil tajjeb tiegħu; imma jien minn idejk infittex demmu. Imma jekk inti twiddeb lill-ġust biex ma jidnibx, u hu ma jidnibx, huwa jgħix għax inti tkun widdibtu, u int tkun salvajt ħajtek." Il-Profeta mbikkem U kienet hemm id il-Mulej fuqi u qalli: "Qum u mur lejn il-wita u nkellmek hemm." U jien qomt u ħriġt lejn il-wita u, ara, kien hemm wieqfa l-glorja tal-Mulej, bħall-glorja li kont rajt ħdejn ix-xmara Kebar, u waqajt wiċċi fl-art. U daħal fija l-ispirtu u waqqafni fuq riġlejja, kellimni u qalli: "Mur ingħalaq ġo darek. Ara, o bniedem, se jixħtu fuqek il-ħbula tagħhom u jorbtuk bihom, u ma tkunx tista' toħroġ f'nofshom. U nwaħħallek ilsienek ma' saqaf ħalqek, u titbikkem , u ma tkellimhomx ta' bniedem li jċanfarhom, għax huma razza ta' nies rashom iebsa. Imma meta nkellmek, iftaħ fommok u kellimhom u għidilhom: 'Dan jgħid Sidi l-Mulej: Jisma' min irid, u min ma jridx ma jismax, għax huma nies ta' razza rashom iebsa."